Versindaba Diana Ferrus Archives : Versindaba
Posts Tagged 'Diana Ferrus'
Selwyn Milborrow. die vrede kom later
die vrede kom later
(vir Diana Ferrus*)
beroof van die hamer in sy hand
en die koestering van sy kroos
só moes hy sonder vertroosting
tussen skrapnel en tenks soek na skuiling
maar sy droom was nie verlore
want die vetes van die verlede
lê vergete tussen geroeste gewere
die grofgeskut is finaal verruil
vir die gewapper van vredesvlae
in elke dorp, stad en straat
in elke kinderhart
jou pa se vrede was nie verlore
was hom altyd maar beskore
* Digter, Diana Ferrus se pa, skutter Jacobus Marinus Daniel Ferrus, diensnommer 304463, was lid van die Kaapse Korps (tweede divisie). Hy was 'n krygsgevangene, wat in Junie 1942 by Tobruk gevange geneem was. Hy moes werk as skrynwerker in Aachen, die eerste Duitse stad wat deur die geallieerde magte gedurende die Tweede Wêreldoorlog binnegeval was.
© Selwyn Milborrow, 2021
Tags: Diana Ferrus, Selwyn Milborrow gedig
Posted in Gedigte | Comments Off on Selwyn Milborrow. die vrede kom later
Oortjies net-net bo die water
Na die afgelope Woordfees begin ek so stadigaan weer my kop bo water lig – my oortjies steek net-net uit.
Louis en Marlise het seker al moed opgegee met my omdat ek die afgelope twee maande so stil was. Ek is jammer daaroor, liewe webmeester en webmeesteres.
Ons is besig om die laaste punte vas te knoop na 'n heerlike Woordfees waarin ons 'n rekord aantal kaartjies verkoop het. Ons is ook baie dankbaar oor die bywoningsyfer van 70,72%. Verlede jaar, tydens die elfde US Woordfees, wat toe die grootste was in die elf jaar van die fees se bestaan, was dit net onder 70%.
Sonder ons skrywers en digters sou die fees natuurlik nie kon wees nie. Baie van die digters wat aktief is op hierdie webwerf, het opgetree by die Woordfees. Aan gesprekke en lieflike poësie was daar dus nie 'n tekort nie.
Ek deel graag 'n paar foto's van digters wat gaste was by Skemerverse op die laaste (Sondag-)aand van die Woordfees.
Annie Klopper, van wie se verse in Tafelberg se Nuwe Stemme 4 opgeneem is, het die foto's geneem.
Abel Kraamsaal het gesorg vir die musiek tussen digters se voorlesings. Sy jongste CD, Die afstand tussen tyd, is onlangs uitgereik na 'n musikale stilte van drie jaar.
Danie Marais was skitterend, soos altyd. 'n Lekker verrassing was toe hy vir Rustum Kozain as gas daar aanbring. Ek en Danie kon darem vinnig-vinnig nuus uitruil tydens 'n kort verposing in die Trumpet Tree se rookkamer.
Twee jongmanne aan wie se lippe Skemerverse se gehoor gehang het, was Jasper van Zyl en Loftus Marais. Loftus het, soos almal weet, nou omtrent al elke literêre prys met sy uitstekende debuutbundel, Staan in die algemeen nader aan vensters, ontvang. Ons sien uit na Jasper se debuut wat later vanjaar verskyn.
Louis Esterhuizen en Marlise Joubert is altyd 'n wenkombinasie by 'n geleentheid soos Skemerverse. Die ontstemmende rustigheid en liefde wat straal uit hul aanbiedings bevredig 'n kritiese gehoor. Oor Louis se Wat die water onthou heers daar groot opgewondenheid.
Diana Ferrus was haar formidabele self. Ek het agterna tot om middernag saam met haar gekuier. Ons verstaan mekaar. Diana, ek hoop jou bril en skoene wat jy vergeet het, het jou bereik daar waar ek dit by UWK laat aflewer het.
Tags: Danie Marais, Diana Ferrus, Jasper van Zyl, Loftus Marais, Louis Esterhuizen, marlise joubert, Rustum Kozain, Skemerverse